РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број: 06-2/84-17

18. мај 2017. године

Б е о г р а д

ЗАПИСНИК

21. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,ОДРЖАНЕ 18. МАЈА 2017. ГОДИНЕ

Седница је почела у 8,50 часова.

Седници је председавала др АлександраТомић, председник Одбора.

Седници су присуствовали чланови Одбора: Горан Ковачевић, Радмило Костић, Оливера Пешић, Горан Ћирић, Момо Чолаковић, Војислав Вујић и Золтан Пек.

Седници су присуствовали заменици чланова Одбора: Иван Манојловић (заменик Верољубa Арсићa), Зоран Бојанић (заменик Николе Јоловића), Србислав Филиповић (заменик Жике Гојковића),

Седници нису присуствовали чланови Одбора Душан Бајатовић, Зоран Красић, Милорад Мирчић, Милорад Мијатовић, Милан Лапчевић и Саша Радуловић, нити њихови заменици.

Седници је присуствовао др Душан Вујовић, министар финансија, као представник Владе, и повереници: Мирјана Филиповић, државни секретар у Министарству рударства и енергетике,Јелена Симовић, помоћник министра рударства и енергетике; Бранко Дрчелић, в.д. директора Управе за јавни дуг; Марина Андријашевић,руководилац Групе уМинистарству рударства и енергетике, иДрагана Ратковић,виши саветник – руководилац Групе за пројектне и програмске зајмове Управе за јавне набавке, Александар Јањушевић и Давид Ђумић, виши саветници, и Оливера Здравковић, самостални саветник у Министарству финансија.

На предлог председника, Одбор је једногласно утврдио следећи

Д н е в н и р е д :

- Усвајање записника са 20. седнице Одбора;

1. Разматрање Предлога закона о допуни Закона о осигурању депозита, који је поднела Влада (број 011-1288/17 од 12. маја 2017. године), у начелу;
2. Разматрање Предлога закона о допуни Закона о Агенцији за осигурање депозита, који је поднела Влада (број 011-1286/17 од 12. маја 2017. године), у начелу;
3. Разматрање Предлога закона о давању гаранције Републике Србије у корист Немачке развојне банке KfW, Франкфурт на Мајни, по задужењу Јавног предузећа „Електропривреда Србије“, Београд (Пројекат „Модернизација система за отпепељивања ТЕ Никола Тесла А“), који је поднела Влада (број 011-1287/17 од 12. маја 2017. године);
4. Разматрање Предлога закона о давању гаранције Републике Србије у корист Немачке развојне банке KfW, Франкфурт на Мајни, по задужењу Акционарског друштва „Електромрежа Србије“, Београд (Регионални програм енергетске ефикасности у преносном систему), који је поднела Влада (број 011-1289/17 од 12. маја 2017. године);

Пре преласка на рад по утврђеном дневном реду Одбор је једногласно усвојио записник са 20. седнице Одбора.

Одбор је, на предлог председника, једногласно одлучио да се о предложеним тачкама дневног реда, у складу са чланом 76. Пословника НС, обави заједнички претрес, а да се о свакој тачки дневног реда изјашњава појединачно.

Предложене законе је укратко образложио др Душан Вујoвић, министар финансија, истакавши да су предложене допуне Закона о осигурању депозита и Закона о Агенцији за осигурање депозита међусобно повезане и да су минималне, а тичу се измена које се односе на начин улагања средстава ликвидности Агенције за осигурање депозита у околностима значајних промена на међународном финансијском тржишту, узрокованих постојањем негативне каматне стопе и могућности да се слободна девизна средства Фонда могу улагати у девизне дужничке хартије од вредности које издаје Република Србија и Народна банка Србије.

О предложеним кредитима, тј.давању гаранције за кредите, министар је истакао да су ово пројекти који су одавно договорени, а у оба случаја су рокови за отплату кредита 12 година. Разлика је једино у периодима отплате кредита, јер је „Електропривреда Србије“ тражила већи грејс период, од 5 година, а рок отплате је 7 година, док је у случају „Електромреже Србије“, грејс период 3 године, а рок отплате кредита је 9 година. Камата у оба случаја је 0,8%, са провизијом од 0,70% за издавање кредита и 0,25% за неповучена средства.

Дискусије није било.

Одбор је затим прешао на одлучивање по тачкама дневног реда.

**Прва тачка дневног реда: Предлог закона о допуни Закона о осигурању депозита, у начелу**

На основу члана 156. став 3. Пословника Народне Скупштине, Одбор је већином гласова одлучио да поднесе следећи

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о допуни Закона о осигурању депозита, у начелу.

За известиоца Одбора на седници Народне скупштине одређена је др Александра Томић, председник Одбора.

**Друга тачка дневног реда: Предлог закона о допуни Закона о Агенцији за осигурање депозита, у начелу**

На основу члана 156. став 3. Пословника Народне Скупштине, Одбор Одбор је већином гласова одлучио да поднесе следећи

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о о допуни Закона о Агенцији за осигурање депозита, у начелу.

За известиоца Одбора на седници Народне скупштине одређена је др Александра Томић, председник Одбора.

**Трећа тачка дневног реда: Предлог закона о давању гаранције Републике Србије у корист Немачке развојне банке KfW, Франкфурт на Мајни, по задужењу Јавног предузећа „Електропривреда Србије“, Београд (Пројекат „Модернизација система за отпепељивања ТЕ Никола Тесла А“)**

На основу члана 156. став 3. Пословника Народне Скупштине, Одбор Одбор је већином гласова одлучио да поднесе следећи

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о давању гаранције Републике Србије у корист Немачке развојне банке KfW, Франкфурт на Мајни. По задужењу Јавног предузећа “Електропривреда Србије“, Београд (Пројекат ”Модернизација система за отпепељивање ТЕ Никола Тесла А “).

За известиоца Одбора на седници Народне скупштине одређена је др Александра Томић, председник Одбора.

**Четврта тачка дневног реда: Предлог закона о давању гаранције Републике Србије у корист Немачке развојне банке KfW, Франкфурт на Мајни, по задужењу Акционарског друштва „Електромрежа Србије“, Београд (Регионални програм енергетске ефикасности у преносном систему)**

На основу члана 156. став 3. Пословника Народне Скупштине, Одбор Одбор је већином гласова одлучио да поднесе следећи

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог зкона о давању гаранције Републике Србије у корист Немачке развојне банке KfW , Франкфурт на Мајни, по задужењу Акционарског друштва “Електромрежа Србије“, Београд (Регионални програм енергеске ефикасности у преносном систему).

За известиоца Одбора на седници Народне скупштине одређена је др Александра Томић, председник Одбора.

Након завршене начелне расправе о предложеном дневном реду за реч се јавио члан Одбора Радмило Костић који је министру финансија поставио питање у вези са променом уредбе Владе којом се уређује регистрација моторних возила.

Душан Вујевић је упознао чланове Одбора са активностима које су предузете ради измене ове уредбе. Наиме, одржани су иницијални састанци и дефинисани су проблеми које је потребно решити. Највећи проблем је уједначавање података због генеричких вредности моторних возила и комплетности списка моторних возила. У току је изналажење техничких решења за решавање овог проблема и очекује се да ће се усвојити нови, модеран пропис, који ће узети у обзир вредност возила, и примена се очекује у новој календарској години. Нови закон ће бити у корист грађана, а највеће промене ће се десити у делу накнада за нова и луксузна возила, где ће се плаћати већа накнада од досадашње, док ће се накнада смањити за старије аутомобиле.

Седница Одбора је закључена у 9,10 часова.

Седница је тонски снимана.

СЕКРЕТАР ПРЕДСЕДНИК

Љиљана Милетић Живковић др Александра Томић